《应制撰颖殇王挽歌四首 其三》
明代·陆深

瑶圃秋先到，珠林露易晞。千官歌执绋，万乘泪沾衣。

正气苍冥阔，佳城紫翠围。多应是神物，华表鹤重归。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。